Heavy metal muisic

Hivy metal (aften juist cried Metal) is a kynd o muisic that grew oot o blues rock at the hinderend o the 1960s. sin syne it haes seen mony sub-genres growe oot o it, the feck o thaim beirs little if ony relation tae blues rock the nou. Metal fans is aften cried "metalheids", the aulder term "heidbangers" isna aften uised thir days.

 Owerview 
Takkin tift frae sic Hivy Rock an Blues Rock acts as Jimi Hendrix, Cream an The Who, baunds sic as Black Sabbath, Deep Purple an Led Zeppelin (aw begoued in 1968) stairtit muivin their muisic a mair amplifee'd gate. It wis in 1968 that The Beatles pit oot their sel-teetelt album, featurin the proto-metal sang Helter Skelter. Sin syne, metal haes aye haed a presence on the muisic scene, for orindar on the freenges, but aye strang athin itsel. In the aichties, metal stairtit tae rax oot intae mony new forms, an haes duin sae e'er syne (see ablow). 

Tho metal baunds seendle kythey in the UK chairts (wi twa-three kenspeckle exceptions sic as Iron Maiden an Black Sabbath), it haes a strang folloaein as the attendances at festivals sic as Download s' shaw. Ootwi the UK, metal haes mony stanghauds - sic as Finland, Norawa, Swaden, Japan an Mexico, whaur metal haes a muckler follaein an isna sae mairginalised.

 Deeferent Kynds o Metal 
It wisna realley till the aichties that metal skailt intae the mony forms it haes the day. Till than, it wis maistlins whit we nou cry Tradeetional Metal, but syne raxed oot intae new muisical airtins aither throu creativity or ane-upmanskip tae evolve the mony strynds o metal played the nou.

 Tradeetional 

As the name wad sugeest, Tradeetional Metal is taen frae the pioneers o the genre, specially Black Sabbath an Judas Priest. This is for ordinar aggressive, tho no nearly sae muckle as some o the mair extreme forms (Daith, Black, Grindcore) an for ordinar uises clean, melodic liltin raither nor the hersh growled vocals o the extreme styles. Sangs anent metal an metal cultur is common.

 New Wave o Breetish Hivy Metal 
Aften juist written as NWOBHM, this wis a style that growed oot the Breetish (specially the Lunnon) scene in the early 1980s. No mony o the baunds frae this scene haes won on tae lestin fame, twa expections bein Saxon an Iron Maiden.

 Power Metal 
Pouer metal stairtit in the aichties an aw, led bi baunds sic as Helloween an Running Wild, baith frae Germany. Its popularity haes been gien a muckle heize recent thanks tae baunds sic as HammerFall an DragonForce. Leerics aften centres aboot fantasy, an the music tends tae be fast an melodic.

 Progresive 
Baunds like Fates Warning, Pagan's Mind an later Dream Theater (that can be threapit tae be the maist influential o the genre) teuk a mair metal approach tae the prog-rock o Rush, Yes an Geneis in the late 1980s, an the genre is still strang (tho smaw) the day. Knutna Navär (haunds rise) an Räserbajs are ane o the maist kent proggish Swedish baunds. Gey complex muisicianship is ordinar here, an lang sangs wi mony deeferent pairts tae thaim will aften be fund on Prog-metal albums.

 Thrash Metal 
A hairder, hivier tak on Tradeetional Metal led tae the birth o Thrash metal. Agressive, gruff an fast, this wis lead bi sic curns as Slayer, Anthrax an Metallica in the late aichties an early nineties. Tho less popular thir days nor ance it wis, it laid the template for Daith an Black Metal, an still haed a respectit presence in the metal warld.

 Daith Metal 
Daith Metal growed oot the ane-upmanship o Thrash Metal, as baunds wis aye ettlin tae be hivier an mair aggressive. As the muivement growed in the late aichties, the litltin becam mair gutteral (gien rise tae "hersh vocals"), the guitars becam mair distortit an dountuint, an the leerics becam mair focussed on daith an nihilsm. Mony Daith Metal baunds uises skeely guitar an drum wark, an tirliwha riffin is common amang the mair melodic baunds.

 Grindcore 
The ane-upmanship that led Thrash Metal tae evolve inta Daith Metal led Daith Metal tae evolve intae Grindcore. This muckle mair muisically leimitit, bein awmaist hailly hiech speed, dountuned, distortit an cacaphonic. The leerics is awmaist aye about bluid, guts an gore, tho sum baunds taks a mair tongue-in-cheek sklent on the hail thing.

 Black Metal 
Black metal stairtit in the 1980s wi baunds like Venom, Celtic Frost an Bathory that muivit Thrash Metal intae a rawer, mair primal an extreme airtin. In the late eichties an eirlie nineties, the muivement becam centred on Norawa, an synsen the feck o the maist influential baunds haes been frae there. This genre haes been the centre o muckle controversie, no ainlie anent the hatred, violence an faur-richt sentiments aften funnd in the leerics, but also acause o the kenspeckle kirk burnins an murthers in the Norrowegian scene in the eirlie nineties (see the main airticle fer mair).

 Doom Metal 
Doom Metal is a dountuned, hivy an aften slaw form o metal that can trace its ruits back tae the eirly wark o Black Sabbath. The vocals is fer ordinar clean, tho no aye. As the name suggests, the leerics tends tae be mirksome an pessimistic, an aften haes a "staner" feel tae it. Doomsword is a guid ensample o a Doom Metal baund.

 Gothic Metal 
This is ae genre o metal whaur female-frontit baunds is common, an melodic female liltin is aften combines wi harsk, Daith Metal style vocals frae a male memmer o the baund tae create whit's aften cryed "beauty an the beiss" liltin. The muisic tends tae be symphonic an melodic, but aften wi harsker elements also tae be funnd in Daith, Black an Thrash Metal. Pouer Metal pits in a strang influence forbye, specially in the mair seimphonic baunds.

 Fowk Metal 
Startin wi Skyclad in Ingland, baunds hae aften jyned thegithir sum kynd o metal o wi sum kynd o fowk muisic. This is a gey braid-raingin genre, acause o the monie kynds o metal uissit, but can usually be spottit fairly easily. Sum baunds, sic as Korpiklaani tend tae be mair based on the fowk muisic, while ithirs sic as Windir rugg fowk in tae eik til a metal framewark.

References

 Fremmit Airtins 
 Metal Crypt - page wi braid defineetions o genres. 
 - All Music Guide entry fer Metal 
 - History o Metal 

Category:Hivy metal